曹操
秋胡行·其一
晨上散关山，此道当何难。
晨上散关山，此道当何难。
牛顿不起，车堕谷间。
坐盘石之上，弹五弦之琴，
作为清角韵。意中迷烦，
歌以言志。晨上散关山。
有何三老公，卒来在我傍，
有何三老公，卒来在我傍。
负揜被裘，似非恒人，
谓卿云何困苦以自怨？
徨徨所欲，来到此间？
歌以言志。有何三老公。
我居昆仑山，所谓者真人。
我居昆仑山，所谓者真人。
道深有可得，名山历观。
遨游八极，枕石嗽流饮泉。
沉吟不决，遂上升天，
歌以言志。我居昆仑山。
去去不可追，长恨相牵攀，
去去不可追，长恨相牵攀。
夜夜安得寐，惆怅以自怜。
正而不谲，辞赋依因。
经传所过，西来所传。
歌以言志，去去不可追。